95/539/EY: Komission päätös, tehty 8 päivänä joulukuuta 1995, verkkojen kautta tapahtuvan maakaasun siirron asiantuntijoiden komitean perustamisesta (ETA:n kannalta merkityksellinen teksti)



Virallinen lehti nro L 304 , 16/12/1995 s. 0057 - 0059



KOMISSION PÄÄTÖS, tehty 8 päivänä joulukuuta 1995, verkkojen kautta tapahtuvan maakaasun siirron asiantuntijoiden komitean perustamisesta (ETA:n kannalta merkityksellinen teksti) (95/539/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, sekä katsoo, että sisäisten energiamarkkinoiden toteuttamisen yhteydessä komission tavoitteena on helpottaa energian siirtoja edistämällä maakaasunsiirtoa verkkojen kautta tapahtuvasta maakaasun siirrosta 31 päivänä toukokuuta 1991 annetun neuvoston direktiivin 91/296/ETY (1) 2 artiklan mukaisesti, tämän vuoksi on suotavaa, että komissiota avustaa asiantuntijakomitea siirron moitteetonta toimintaa koskevissa kysymyksissä sekä siirtoon liittyvien taloudellisten, teknisten, oikeudellisten ja sosiaalisten tekijöiden osalta, asiantuntijakomiteassa on oltava jäsenvaltioiden kaasuteollisuuksien edustajat; olisi lisäksi määrättävä erityisen pätevien, maakaasun siirrosta erityistietoja antavien henkilöiden osallistumisesta komitean työhön, on tärkeää, että asiantuntijakomitea toimii myös direktiivin 91/296/ETY 3 artiklan 4 kohdassa säädettynä sovitteluelimenä, ja asiantuntijakomitean on sovittelumenetelmän tehokkuuden vuoksi tarpeen kokoontua tilapäisessä kokoonpanossa käsittelemään kaikkia sovittelupyyntöjä, ON PÄÄTTÄNYT SEURAAVAA: 1 artikla Perustetaan komission yhteyteen verkkojen kautta tapahtuvaa maakaasunsiirtoa käsittelevä asiantuntijakomitea, jäljempänä "komitea". 2 artikla Velvollisuudet Komitean tehtävänä on - neuvoa komissiota tämän pyynnöstä ja - ehdottaa neuvottelevien osapuolten pyynnöstä erityisiä siirtopyyntöjä koskevia sovitteluratkaisuja. 3 artikla Neuvonanto Neuvonantotehtävässään komitea a) tarkastelee erityisesti - siirron teknisiä, taloudellisia ja oikeudellisia edellytyksiä ottaen huomioon taloudelliset ja sosiaaliset tekijät, - mahdollisuuksia siirtoa koskevaan yhteistyöhön yhteisössä toimivien yksiköiden kanssa, mahdollisuuksia käyttää verkkoja, jotka eivät vielä ole yhteiskäytössä tai eivät esiinny direktiivin 91/296/ETY liitteenä olevassa luettelossa sekä Euroopan laajuisten verkkojen parantamista, - mahdollisuuksia yhteistyöhön kolmansien maiden yksikköjen kanssa; b) avustaa komissiota - direktiivin 91/296/ETY täytäntöönpanoa koskevan vuosikertomuksen laadinnassa, - direktiivin 91/296/ETY liitteen tarkistuksessa. 4 artikla Kokoonpano 1. Komiteassa on kaksikymmentä jäsentä: - viisitoista yhteisössä toimivien korkeapaineisista maakaasun siirtoverkoista vastaavien yksikköjen edustajaa (yksi edustaja jäsenvaltiota kohti), - kolme itsenäistä asiantuntijaa, joiden ammatillinen kokemus ja pätevyys yhteisön maakaasunsiirrossa on laajalti tunnustettu, - yksi Eurogasin edustaja, - yksi komission edustaja. 2. Komissio nimittää komitean jäsenet. Viisitoista siirtoverkkojen edustajaa ja Eurogasin edustaja nimitetään asianomaisten piirien kuulemisen jälkeen luettelon perusteella, jossa on vähintään kaksi ehdokasta kuhunkin toimeen. 5 artikla Julkaiseminen Komissio julkaisee luettelon jäsenistä Euroopan yhteisöjen virallisessa lehdessä. 6 artikla Toimikausi 1. Komitean jäsenten toimikausi on neljä vuotta. 2. Jäsen voidaan nimittää uudeksi toimikaudeksi kerran. 3. Poiketen siitä, mitä 1 kohdassa määrätään, puolet komitean perustamisen yhteydessä nimitetyistä jäsenistä lukuun ottamatta komission edustajaa nimitetään kahden vuoden toimikaudeksi. 4. Toimikauden päätyttyä komitean jäsenet pysyvät toimessaan seuraajan valitsemiseen asti. 5. Jos jäsenen toimikausi päättyy ennen 1 tai 3 kohdassa määrättyä toimikauden päättymistä eroamisen, kuolemantapauksen tai muun syyn vuoksi, jäsenen tilalle valitaan seuraaja jäljellä olevan toimikauden ajaksi 4 artiklan 2 kohdassa määrättyä menettelyä noudattaen. 6. Komissio voi päättää jäsenen toimikauden, ja kaasuteollisuuksien ja Eurogasin edustajien ollessa kyseessä neuvoteltuaan 4 artiklan 2 kohdassa tarkoitettujen asianomaisten piirien kanssa, ja valita jäsenelle seuraajan tämän säännöksen mukaisesti. 7. Suoritetuista tehtävistä ei makseta korvausta. 7 artikla Toiminta 1. Komitean puheenjohtajana toimii komission edustaja. 2. Komission asianomaisten osastojen edustajat osallistuvat kokouksiin tarkkailijoina. 3. Komission osastot tarjoavat komitealle sihteeristön palvelut. 4. Puheenjohtaja voi kutsua henkilön, jolla on erityistä pätevyyttä kokouksen asialistaan kuuluvassa asiassa osallistumaan asian käsittelyyn asiantuntijana. Asiantuntijat osallistuvat asioiden käsittelyyn ainoastaan siinä kysymyksessä, jonka käsittelyyn heidät on kutsuttu osallistumaan. 5. Komitea ei äänestä 3 artiklassa viitatuista komission tekemiä lausuntopyyntöjä koskevista käsittelyistä. 6. Komitea kokoontuu vähintään kerran vuodessa komission tiloissa jälkimmäisen kutsusta. 8 artikla Sovittelu 1. Ainoastaan tiettyyn siirtopyyntöön liittyvän riidan osapuolet voivat saattaa asian käsiteltäväksi komiteaan. 2. Komitea kokoontuu tilapäisessä kokoonpanossa käsittelemään kaikkia sovittelupyyntöjä. 3. Sovittelukokoonpanossa olevassa komiteassa on puheenjohtaja ja kuusi jäsentä: - Eurogasin edustaja, - kaksi asiantuntijaa, jotka komitean kolme asiantuntijajäsentä valitsevat keskuudestaan, - kolme edustajaa korkeapaineisista maakaasun siirtoverkoista, jotka eivät ole mukana tiettyä sovitteluun haettua siirtopyyntöä koskevissa neuvotteluissa, jotka komitean viisitoista jäsentä valitsevat keskuudestaan. Puheenjohtaja ei osallistu äänestykseen. 4. Kaikki sovittelupyynnöt on käsiteltävä. 5. Sovittelukokoonpanossaan oleva komitea laatii sovitteluratkaisunsa viimeistään kaksi ja puoli kuukautta sovittelupyynnön esittämisen päivämäärästä. Puheenjohtaja voi tarvittaessa pidentää edellä mainittua ajanjaksoa enintään yhdellä kuukaudella. Sovittelukokoonpanossa oleva komitea nimeää esittelijän jäsentensä keskuudesta. 6. Tiettyä sovitteluun haettua siirtopyyntöä koskevissa neuvotteluissa osapuolina olevien siirtoverkkojen edustajia kehotetaan esittämään näkökantansa. 7. Keskusteltuaan sovittelukokoonpanossa olevan komitean kanssa esittelijä muotoilee sovitteluratkaisun, josta päästäneen yhteisymmärrykseen viiden muun komitean jäsenen kanssa. Erimielisyystapauksessa esittelijä muotoilee sovitteluratkaisun, joka saanee viiden muun jäsenen enemmistön hyväksynnän. Tässä tapauksessa vähemmistöön jäävien jäsenten mielipiteet kirjataan. 8. Puheenjohtaja antaa sovitteluratkaisun yhdessä mahdollisten vähemmistön mielipiteiden kanssa osapuolille kolmen kuukauden kuluessa päivästä, jona sovittelupyyntö annettiin komitealle. 9. Sovittelun tuloksilla ei ole sitovaa vaikutusta. Edellä esitetty menettely ja minkään sovitteluratkaisun tulos eivät rajoita milloinkaan yhteisön lain, mukaan lukien erityisesti kilpailusääntöjen, soveltamista. 10. Siirtopyynnön kohteena olevien jäsenvaltioiden edustajat voivat osallistua sovittelumenettelyyn tarkkailijoina. 9 artikla Luottamuksellisuus Komitean jäseniä ja tarvittaessa 7 artiklan 4 kohdassa tarkoitettuja asiantuntijoita vaaditaan olemaan paljastamatta kaupallisia tietoja, joita he ovat saaneet tietoonsa komitean työhön osallistuessaan, jos komissio ilmoittaa asiantuntijoille, että pyydetty lausunto tai esitetty kysymys liittyy asiaan, joka on luonteeltaan luottamuksellinen, sanotun kuitenkaan rajoittamatta perustamissopimuksen 214 artiklan määräysten soveltamista. 10 artikla Voimaantulo Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Tehty Brysselissä 8 päivänä joulukuuta 1995. Komission puolesta Christos PAPOUTSIS Komission jäsen (1) EYVL N:o L 147, 12.6.1991, s. 37